ETV-s on Dima juba üheksa aastat rezhissööri assistendina töötanud, enne seda aga lõpetas Leningradi Kinoinseneride Instituudi. Kõige rohkem avaldas sel eluperioodil muljet vana maja õhkkond - enne instituudi asutamist töötas seal vaimulik seminar, millest nõukogudeaegsete õpilaste hulgas räägiti legende - ja muidugi sealsed sõbrad.  Praegu igapäevast tööd tehes on Dima arvates vene toimetuse jaoks kõige tähtsam, et vene saated eetrist ei kaoks. "Tahaks, et meie saated oleksid nii head, et mu sõbrad neid vaataksid. Praegu vaatavad venelased ikkagi muid telekanaleid, meie saateid vaatavad vist rohkem eestlased, kui venelased."  Dima räägib, et viimasel ajal, kuna vene saadete programmi maht on vähenenud, on tal vaba aega veidi rohkem, kui varem. "Ma ei oska sellega midagi peale hakata. Lapsepõlves tegin  tihedalt ujumistrenni, kogu vaba aeg läks sinna. Nüüd, kui mul on pisutki vaba aega, siis tundub, et muutun aeglasemaks ja ei jõua pooltki nii palju, kui kiiretel perioodidel.  Viimasel ajal olen avastanud huvi fotograafia vastu, mulle meeldivad just digi-fotod. Kõige rohkem meeldib mulle loomi pildistada. Ja kõike muud, mis tundub ilus - inimesi, emotsioone..."